**PRÁVNE DEJINY LATINSKEJ AMERIKY II**

**OTÁZKY NA SKÚŠKU + NÁLEŽITOSTI ZÁVEREČNEJ PRÁCE**

 **Skúška má písomnú formu. Spočíva v samostatnom vypracovaní záverečnej práce študentom** **a** **jej emailovom zaslaní examinátorovi v deň skúšky. Záverečná práca musí úplne a dôsledne spĺňať príslušné náležitosti.**

**OTÁZKY NA SKÚŠKU**

**Otázky na skúšku sú témami, na ktoré možno napísať záverečnú prácu.** Študent si môže zvoliť aj **vlastnú tému.** Vlastná téma musí súvisieť s matériou predmetu Právne dejiny Latinskej Ameriky II. O téme a písaní záverečnej práce možno priebežne konzultovať s vyučujúcim.

**Konkrétne otázky na skúšku = témy záverečných prác:**

1. Mexické ústavy z rokov 1824, 1857 a 1917 – stručné porovnanie
2. Ľudské práva v súčasnej mexickej a americkej ústave – porovnanie
3. Forma vlády podľa súčasnej mexickej a americkej ústavy – porovnanie
4. Súčasný ústavný systém Mexika – všeobecná charakteristika
5. Ústavný vývoj Argentíny – hlavné medzníky
6. Súčasný ústavný systém Argentíny – všeobecná charakteristika
7. Ústavný vývoj Peru – hlavné medzníky
8. Súčasný ústavný systém Peru – všeobecná charakteristika
9. Ústavný vývoj Kuby – hlavné medzníky
10. Súčasný ústavný systém Kuby – všeobecná charakteristika

**NÁLEŽITOSTI ZÁVEREČNEJ PRÁCE**

Záverečná práca (ďalej len „práca“) je prehľadne usporiadanou sumarizáciou podstatných faktov o téme prevzatých z odborných zdrojov.

Práca musí byť založená minimálne na dvoch odlišných odborných zdrojoch, či už tlačených alebo internetových.

Je žiaduce pracovať so serióznymi zdrojmi.

Na používané zdroje nie je nutné priebežne odkazovať. Na konci práce ich však treba uviesť. Ak ide o internetové materiály, treba uviesť nielen ich internetovú adresu, ale aj ich názov a autora (okrem prípadu, ak ide o anonymné internetové materiály).

Text práce má od začiatku až do konca rovnakú úpravu, napríklad v celom texte používame rovnaký druh písma (Times New Roman), rovnakú veľkosť písma (12), rovnaké riadkovanie (1,5), rovnaké okraje (2,5 cm z každej strany). V celom texte práce tiež jednotne vynechávame riadky (riadky sa vynechávajú pod nadpismi kapitol, podkapitol, nie však medzi odsekmi textu). Text zarovnáme doprava i doľava zároveň – pravý okraj textu teda nemôže byť „zubatý“.

Požadovaný rozsah záverečnej práce je štyri až päť strán súvislého textu. Všetko, čo je v práci uvedené, sa započítava do jej rozsahu.

Na začiatku záverečnej práce (na jej prvej strane) zhora rad za radom uvedieme tieto **údaje:**

Trnavská univerzita v Trnave, Právnická fakulta

Akademický rok 2022/2023, letný semester

Písomná skúška z predmetu Právne dejiny Latinskej Ameriky II.

Záverečná práca vypracovaná na tému:

Meno a priezvisko študentky/študenta:

Dátum skúšky: (zhoduje sa s termínom skúšky, na ktorý ste zapísaní v MAIS)

*Vynecháme dva riadky a pokračujeme úvodom.*

**Úvod**

Jasne, presne, výstižne uvedieme, čo je cieľom našej práce, teda akú tému spracúvame, na čo konkrétne sa pritom zameriavame a pod. Tiež možno uviesť, do akých kapitol (prípadne aj podkapitol) sme rozdelili prácu a pod.

**Jadro**

Nadpis Jadro nahradíme konkrétnym názvom kapitoly.

Jadro môže byť rozdelené aj do viacerých kapitol, prípadne podkapitol jednej kapitoly a pod.

Tému treba v jadre spracovať prehľadne, zrozumiteľne, výstižne, ako aj vyvážene. Podrobné či dokonca vyčerpávajúce spracovanie témy sa však nevyžaduje.

**Záver**

Stručné zhrnutie jadra práce. Možno „vypichnúť“ to najpodstatnejšie z témy a pod.

**Zoznam použitých zdrojov**

Uviesť všetky skutočne použité zdroje.

\*\*\*